# Ansøgning om midler til udvikling af brobygning i sprogfaget fransk

Vi søger med baggrund i allerede udviklet brobygningsarbejde, som kan ses nedenfor.

Desværre var vi kun i stand til at gennemføre et kursus. Vi vil derfor gerne udvikle dette kursuskoncept til etablering af 5 regionale helddagskurser i 2019 for fransklærere i grund- og gymnasieskole.

Vi søger 50.000 kr. til at videreudvikle arbejdet med baggrund i den positive evaluering, som vi fik efter kursusforløbet den 1. februar (se bilag nedenfor). De 50.000 kr. skal anvendes til fortsat udvikling og udbud af de regionalt forankrede kurser med oplæg og workhops med et praksissigte. Kurserne anvendes til netværksarbejde, således at lærere i grund- og gymnasieskolen kan grundlægge et arbejdsprogram, som de arbejder videre med lokalt. Vi vil også gerne mobilisere fransklærere og skoleledere fra de områder i Danmark, hvor der pt ikke er fransk i folkeskolen til at komme på kurserne, så de kan få et grundigt indblik i hvad franskundervisning fra 5. klasse / 7.klasse vil indebære.

Vi vil inddrage erfaring fra brobygningsarbejde i Århus kommune, hvor fransklærerne har arbejdet med faglige temaer, som kan være med til at understøtte den røde tråd i relationer ml. grundskolens undervisning og den videre undervisning i gymnasieskolen.

Vores pædagogiske grundsyn bygger på Bruner’s spiralske princip og Vygotskis læringsteori om, at vi bygger viden ovenpå viden og sprog ovenpå sprog. Faglig progression med afsæt i grundskolens tematikker og pædagogiske tilrettelæggelse indgår centralt i udvikling af arbejdsprogrammerne.

Vi ønsker således ud fra disse pædagogiske principper at arbejde med et additivt syn på elevernes allerede tilegnede sproglige og kulturelle viden.

Kurset fra 1. februar 2018 havde følgende formål og indhold:

**Formål og** **Indhold**
*Med baggrund i den nye grundskolereform og gymnasiereform, hvor der er enighed om, at fremmedsprog skal opprioriteres og tilbydes tidligere i grundskolen og i det hele taget vægtes højere i hele uddannelsessystemet, vil vi med dette kursus præsentere nogle anderledes og utraditionelle brobygningsforløb, som kan være med til at vække og fremelske elevernes interesse og motivation for at lære de romanske sprog.*

*Forløbenes indhold og faglighed har til formål at give eleverne et realistisk billede af, hvordan man underviser i og arbejder med sprogfagenes kerneområder i gymnasiet og på de videregående uddannelser og dermed give potentielle elever et klart billede af, hvad man forstår ved sprogundervisning, og hvilken nyttevirkning sprogindlæring har på sigt.*

*Der vil på kurset også blive fremvist forløb og aktiviteter, som vil være baseret på tværinstitutionelt sprogligt samarbejde med anvendelse af fælles digitale platforme og digital kommunikation mellem eleverne på fx grundskolen og eleverne på STX og HHX.*

**Mvh**

Fransklærerforeningen

v. formand Christine Léturgie og formand for seminariefraktionen Annette Søndergaard Gregersen

**Bilag 1** – uddrag fra evaluering af kurset 1. februar 2018, som dokumenterer lærernes behov for yderligere udvikling i brobygningsperspektiv:

|  |
| --- |
| Superflotte evalueringer af jeres indsats: Den indsats og det evalueringsresultat kan vi bestemt godt være bekendt. Kæmpestor tak til jer alle. Også en stor tak fordi I var med til at skabe en rigtig god stemning og indgyde deltagerne optimisme i forhold til, hvordan vi kan støtte op om og få mere gang i sprogundervisningen. Der var en del deltagerne som mundtligt kom og sagde tak for kurset, og som sagde, at de nu havde fået så meget optimisme igen, at de ville tage kontakt til deres afleverende folkeskoler og få et samarbejde i gang. Jeg tilbød at de, hvis de var interesseret i det, kunne henvende sig til mig og Fransklærerforeningen, hvis vi på nogen måde kunne hjælpe dem, fx med oplæg, og her håber jeg at jeg kan trække på jer igen, hvis sådanne arrangementer kommer op at stå |